Pasiūlymas TARYBOS SPRENDIMAS kuriuo pratęsiamas Sprendimu 2011/465/ES Gvinėjos Respublikai nustatytų atitinkamų priemonių taikymo laikotarpis ir iš dalies pakeičiamas tas sprendimas /* COM/2013/0440 final - 2013/0209 (NLE) */





AIŠKINAMASIS MEMORANDUMAS 2011 m. liepos mėn. Europos Sąjungos Taryba sušvelnino Gvinėjai nustatytas atitinkamas priemones, atsižvelgdama į pažangą, padarytą atkuriant konstitucinę tvarką po Alpha Condé inauguracijos, per demokratinius rinkimus jį išrinkus prezidentu. Tačiau Taryba priminė, kad pereinamasis laikotarpis baigsis tik surengus laisvus ir skaidrius parlamento rinkimus. Tai paskutinis įsipareigojimas, kuris turi būti įvykdytas siekiant atnaujinti bendradarbiavimą su Gvinėja pagal 10-ąjį EPF (Sprendimas 2011/465/ES). Tarybos sprendimas 2011/465/ES, kurio galiojimas pratęstas Tarybos sprendimu 2012/404/ES, nustoja galioti 2013 m. liepos 19 d. Sprendime nurodyti du įsipareigojimai: 1) nustatyti išsamų parlamento rinkimų surengimo iki 2012 m. pabaigos tvarkaraštį; 2) surengti laisvus ir skaidrius parlamento rinkimus. Gvinėjos nacionalinei nepriklausomai rinkimų komisijai priėmus ir perdavus 2013 m. gegužės mėn. planuotų rinkimų tvarkaraštį, Europos Sąjungos Taryba nusprendė, kad pirmas įsipareigojimas įvykdytas. Todėl 2012 m. gruodžio 21 d. Briuselyje pagal 10-ąjį EPF pasirašytas šalies strategijos dokumentas ir nacionalinė orientacinė programa. 2013 m. balandžio 13 d. prezidento dekretu nustatyta parlamento rinkimų data – 2013 m. birželio 30 d. Atsižvelgiant į vėlavimą laikantis rinkimų kalendoriaus, didelę politinę įtampą, kylančią dėl rinkimų rengimo nustatytą datą ir nustatytomis sąlygomis, Tarybos sprendimo 2011/465/ES galiojimo laikotarpį būtina pratęsti vieneriems metams, o parlamento rinkimų surengimo galutinę datą – iki 2013 m. spalio mėn. pabaigos. Jeigu rinkimai bus surengti vėliau nei ši nustatyta data, ES negalės laikytis įsipareigojimo pasirašyti finansavimo sprendimus dėl lėšų skyrimo likusiems pagal 10-ąjį EPF vykdomiems projektams ir (arba) programoms, nes Tarybos sprendime 1/2006 nustatyta, kad galutinė 10-ojo EPF lėšų skyrimo data – 2013 m. gruodžio 31 d. (laikino galiojimo išlyga). 2013/0209 (NLE) Pasiūlymas TARYBOS SPRENDIMAS kuriuo pratęsiamas Sprendimu 2011/465/ES Gvinėjos Respublikai nustatytų atitinkamų priemonių taikymo laikotarpis ir iš dalies pakeičiamas tas sprendimas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu[1], su paskutiniais pakeitimais, padarytais 2010 m. birželio 22 d. Uagadugu[2] (toliau – AKR ir ES partnerystės susitarimas), ypač į jo 96 straipsnį, atsižvelgdama į Taryboje susirinkusių valstybių narių vyriausybių atstovų Vidaus susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir ES partnerystės susitarimą[3], ypač į jo 3 straipsnį, atsižvelgdama į Europos Komisijos pasiūlymą, kadangi: (1) 2011 m. liepos 18 d. Tarybos sprendimu 2011/465/ES Gvinėjai nustatytos atitinkamos priemonės pagal AKR ir ES partnerystės susitarimo 96 straipsnio 2 dalies c punktą; (2) Sprendimu 2011/465/ES, kurio galiojimo laikotarpis buvo pratęstas ir kuris buvo pakeistas Sprendimu 2012/404/ES, nustatyta, kad bendradarbiavimas su Gvinėjos Respublika galės būti atnaujintas, kai bus įvykdyti du įsipareigojimai: kompetentingos valdžios institucijos parengs ir patvirtins išsamų parlamento rinkimų surengimo iki 2012 m. pabaigos tvarkaraštį ir bus surengti laisvi ir skaidrūs parlamento rinkimai; (3) Gvinėjos nacionalinės nepriklausomos rinkimų komisijos pirmininkui perdavus 2013 m. gegužės 12 d. planuotų rinkimų tvarkaraštį, Europos Sąjungos Taryba nusprendė, kad pirmas įsipareigojimas įvykdytas; (4) 2013 m. balandžio 13 d. prezidento dekretu nustatyta parlamento rinkimų data – 2013 m. birželio 30 d. Teisiškai nustatytas laikotarpis, per kurį Gvinėjos Respublikos Aukščiausiasis teismas turi paskelbti galutinius rinkimų rezultatus, baigiasi vėliau nei 2013 m. liepos 19 d. – dieną, kurią nustoja galioti šis sprendimas; (5) todėl būtina pratęsti pagal Sprendimą 2011/465/ES nustatytų atitinkamų priemonių taikymo laikotarpį ir pagal tas priemones nustatytą laisvų ir skaidrių parlamento rinkimų Gvinėjos Respublikoje surengimo laikotarpį pratęsti iki 2013 m. spalio mėn. pabaigos, PRIĖMĖ ŠĮ SPRENDIMĄ: 1 straipsnis Sprendimo 2011/465/ES, kurio galiojimo laikotarpis buvo pratęstas ir kuris buvo pakeistas Sprendimu 2012/404/ES, galiojimo laikotarpis pratęsiamas 12 mėnesių. Tuo tikslu Sprendimo 3 straipsnyje data „2013 m. liepos 19 d.“ pakeičiama data „2014 m. liepos 19 d.“ 2 straipsnis Galutinis laikotarpis, per kurį Gvinėjos Respublika turi vykdyti įsipareigojimą surengti laisvus ir skaidrius parlamento rinkimus, kaip nustatyta Sprendimo 2011/465/ES priede nurodytose atitinkamose priemonėse, pratęsiamas iki 2013 m. spalio 31 d. 3 straipsnis Šis sprendimas įsigalioja jo priėmimo dieną. Šis sprendimas skelbiamas Europos Sąjungos oficialiajame leidinyje. Priimta Briuselyje Tarybos vardu Pirmininkas [1] OL L 317, 2000 12 15, p. 3. [2] OL L 287, 2010 11 4, p. 3. [3] OL L 317, 2000 12 15, p. 376, su pakeitimais, padarytais OL L 247, 2006 9 9, p. 48.